初南食貽元十八協律
作者：韓愈
朝代：唐

paragraphs: 鱟實如惠文，骨眼相負行。
蠔相黏爲山，百十各自生。
蒲魚尾如蛇，口眼不相營。
蛤即是蝦蟆，同實浪異名。
章舉馬甲柱，鬬以怪自呈。
其餘數十種，莫不可歎驚。
我來禦魑魅，自宜味南烹。
調以鹹與酸，芼以椒與橙。
腥臊始發越，咀吞面汗騂。
惟蛇舊所識，實憚口眼獰。
開籠聽其去，鬱屈尚不平。
賣爾非我罪，不屠豈非情。
不祈靈珠報，幸無嫌怨幷。
聊歌以記之，又以告同行。